Palkitsevaa työtä koulupsykologina

“Minua on aina kiinnostanut psykologia, mutta en lapsesta asti haaveillut psykologin ammatista,” kertoo Laura Kokko, koulupsykologi Joensuun Tulliportin normaalikoulusta. Aluksi Laura ei edes uskaltanut hakea opiskelemaan psykologiaa, koska kuuli sisäänpääsyn sen olevan vaikeaa. Niinpä hän aloitti opiskelut matematiikan ja tietojenkäsittelytieteen parissa, mutta lopulta päätti kuitenkin tavoitella unelmaansa. “Hain opiskelemaan psykologiaa ja pääsin toisella yrityksellä. Sen jälkeen suoritin opinnot vauhdikkaasti.”

Syyskuussa 2023 Laura aloitti ensimmäisessä oikeassa työssään koulupsykologina Siun sotessa. Tulliportin normaalikoulu tuntui houkuttelevalta työpaikalta sen sijainnin vuoksi. “Halusin työpaikan, johon pääsisin kävellen tai pyörällä. Toiveenani oli myös työskennellä yhdessä isommassa koulussa. Kriteerit täyttyivät Tulliportin normaalikoulussa ja sieltä löytyi minulle vakituinen työpaikka.”

Laura korostaa, että Pohjois-Karjala tarjoaa ihanteellisen ympäristön työlle ja asumiselle. “Täällä on rento ilmapiiri ja upea luonto.”

Katso Siun soten avoimet psykologin työmahdollisuudet tästä linkistä: Psykologi, Siun sote

Monipuolinen työ

“Koulupsykologin työ on todella vaihtelevaa ja monipuolista,” Laura kuvailee. Koulupsykologin työhön kuuluu muun muassa yksilökäyntejä, oppimistutkimuksia, opettajien konsultaatiota ja oppilaspalavereja. “Välillä saan olla työssäni hyvin luova, erityisesti alakoululaisten kanssa. Heidän kanssaan ei voi aina vain keskustella suoraan kuten aikuisten kanssa, vaan joskus etenen luovasti leikin kautta. Työssä on kuitenkin aina vahva teoriapohja.”

Laura arvostaa erityisesti työn monipuolisuutta: “Tässä ei pääse kyllästymään millään. Ei ole kahta samanlaista päivää. Saan oppia koko ajan jotain uutta. Se sopii minulle, koska tykkään haastaa itseäni ja olen luonteeltani utelias.”

Ennen valmistumistaan Laura kuvitteli työskentelevänsä vain aikuisten kanssa. Lasten välittömyys ja toiveikkuus ovat tehneet vaikutuksen Lauraan. “Erityisesti alakoululaisten kanssa työskentely on vienyt minut ihan kokonaan mukanaan Tulliportin koululla. Vaikka käsiteltävät asiat voivat olla vaikeita, lapsissa on aina tiettyä toiveikkuutta.”

Koulupsykologin työ tarjoaa Lauralle onnistumisen tunteita viikoittain. “Parasta on, kun huomaa lapsen tai nuoren alkavan luottaa ja avautuvan niistä vaikeista asioista, joita ei ole kertonut kenellekään muulle,” Laura kertoo. Hän on myös yllättynyt saamastaan suoraan palautteesta. ”On ihanaa, että vanhemmat ovat niin kiitollisia ja kehuvat tekemääni työtä. Se on yllättänyt minut. Olen kuitenkin itse hyvin vaatimaton ottamaan kehuja vastaan. Se pitää vielä opetella.”

”Palkitsevampaa kuin osasin kuvitella”

Laura toivoo, että yhä useampi opiskelija lähtisi koulupsykologin uralle. “Työn laajuus ja monipuolisuus saattaa pelottaa joitakin, mutta se on juuri tämän työn parhaita puolia. Työ Siun soten koulupsykologina on myös hyvin joustavaa: kukaan ei sanele kuinka monta oppilasta päivässä pitää ottaa vastaan vaan oman työnsä saa suunnitella itse ja esimerkiksi etäpäivätkin onnistuvat.”

”Joku voi myös jännittää opettajien kanssa työskentelyä, mutta ainakin Tulliportin normaalikoululla työstäni ollaan kiinnostuneita ja sitä arvostetaan opettajien parissa. Yhteistyö toimii todella hyvin. Olen iloinen, että kuulun juuri tähän työyhteisöön.”

Laura kannustaa rohkeasti kokeilemaan koulupsykologin työtä. “Tämä on paljon palkitsevampaa kuin osasin kuvitella. Olisi mahtavaa saada lisää kollegoita Pohjois-Karjalaan!”

Tukea ja joustavuutta

Vaikka Laura on tällä hetkellä koulunsa ainoa vakituinen psykologi, hän tuntee saavansa tukea niin alueensa psykologikollegoilta kuin koulun henkilökunnaltakin, opettajilta, kuraattorilta ja terveydenhoitajilta. “Meillä on kannustava psykologitiimi, ja koulun henkilökunnan kanssa yhteistyö sujuu hyvin. On rikastuttavaa vaihtaa ajatuksia ihmisten kanssa, jotka näkevät asiat eri näkökulmista.”

Koulupsykologin työ voi olla kuormittavaa, mutta Laura kokee, että työn suunnittelu auttaa. “Psykologityö on aina jossain määrin kuormittavaa. On tärkeää oppia tunnistamaan omat rajansa ja osata asettaa ne. Onneksi esimieheni kysyy säännöllisesti jaksamistani sekä tukee minua ja tiimiltä saan vertaistukea.”

Siun sote mahdollistaa joustot työajoissa, mikä auttaa Lauraa tasapainottamaan työn ja opiskelun. “Teen vielä muutaman kuukauden ajan kolmena päivänä viikossa koulupsykologin työtä ja käyn kahtena päivänä tietojenkäsittelytieteen opintojani loppuun.”

Katso linkistä Pohjois-Karjalan hyvinvointialue – Siun soten avoimet työpaikat ja tule Lauran työkaveriksi! Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!

Miksipä et muuttaisi Joensuuhun?

Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:
- mistä löytyy töitä?
- mitä kaikkea voi opiskella?
- missä voi asua?
- mitä Joensuussa voi puuhata?