Pohjois-Karjalan hyvinvointialueen aluevaltuuston päätökset 11.12.2024

Pohjois-Karjalan hyvinvointialueen – Siun soten aluevaltuuston 11.12.2024 kokouksen pöytäkirja on julkaistu Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net)

Tiivistelmä päätöksistä:

§ 76 Kokouksen laillisuusuuden ja päätösvaltaisuuden toteaminen

Todettiin laillisesti koollekutsutuksi ja päätösvaltaiseksi.

§ 77 Pöytäkirjan tarkastaminen

Valittiin pöytäkirjantarkastajiksi Pekka Puustinen ja Eero Reijonen.

§ 78 Turvallisemman tilan periaatteet

Aluevaltuusto hyväksyi Turvallisemman tilan periaatteet noudatettavaksi omassa toiminnassaan ja suosittaa periaatteiden hyväksymistä kaikissa hyvinvointialueen toimielimissä.

§ 79 Päivitys ikääntyneiden toimintakyvyn edistämisen suunnitelmaan vuosille 2023–2026

Hyväksyttiin.

§ 80 Vastaus valtuustoaloitteeseen 23.4.2024 – Aloite romaninäkökulman huomioimiseksi hyvinvointialueen palveluissa – Reinikka Erik ym.

Vastaus hyväksyttiin ja asia todettiin loppuun käsitellyksi.

Vastauksessa todetaan, että hyvinvointialueella aloitetaan yhdenvertaisuusohjelman valmistelu, johon nivotaan mukaan romanien yhdenvertaisuus.

§ 81 Vastaus valtuustoaloitteeseen 12.6.2024 – Työikäisten omaishoitajien terveystarkastukset lainsäädännön edellyttämälle tasolle – SDP aluevaltuustoryhmä

Vastaus hyväksyttiin ja asia todettiin loppuun käsitellyksi.

Vastauksessa todetaan, että terveyspalvelut ja ikääntyneiden palvelut tiivistävät yhteistyötään hyvinvointi- ja terveystarkastusten mahdollistamiseksi myös muille kuin iäkkäille omaishoitajille. Terveysasemilla on valmius järjestää tarkastuksia. Omais- ja perhehoitokeskuksesta ohjataan jatkossa työikäiset omaishoitajat ottamaan yhteyttä terveysasemalle hyvinvointi- ja terveystarkastuksen saamiseksi.

§ 82 Vastaus valtuustoaloitteeseen 11.9.2024 – Selvitetään, miten ikäihmisten arjen kuntoutusta voidaan nopeuttaa ja selvittää tilanteissa, joissa ikäihminen joutuu sairaalaan tai toimintakyky kotona heikkenee, eikä kotona kuntoutuminen ole riittävä toimenpide – SDP aluevaltuustoryhmä

Vastaus hyväksyttiin ja asia todettiin loppuun käsitellyksi.

Vastauksessa todetaan, että Siun sotessa on panostettu vahvasti erilaisten kuntoutusjaksojen kehittämiseen, ja asiakaslähtöistä, kuntouttavaa ja toimintakykyä ylläpitävää toimintakulttuuria on painotettu vanhustyössä jo useita vuosia.

§ 83 Vastaus valtuustoaloitteeseen 9.10.2024 – Kokemusasiantuntijoiden ohjaus ja koordinointi – Kristillisdemokraattien aluevaltuustoryhmä

Vastaus hyväksyttiin ja asia todettiin loppuun käsitellyksi.

Vastauksessa todetaan, että vastuu kokemusasiantuntijatoiminnasta on toimialueilla, joissa on nimetyt koordinaattorit. Koordinaation vahvistamisen tarve on hyvinvointialueella tiedostettu. Vuoden 2025 talousarvioon ei sisälly uutta keskitettyä resurssia ko. tehtävään. Pohjois-Karjalan Sosiaaliturvayhdistys ry:n OLKA-toiminnan kanssa aletaan suunnittelemaan järjestöyhteistyössä kokemustoiminnan kehittämistä hyvinvointialueella vuoden 2025 aikana.

§ 84 Vastaus valtuustoaloitteeseen 9.10.2024 – Pohjois-Karjalan hyvinvointialueen on pidettävä kiinni hoitotakuusta – SDP aluevaltuustoryhmä

Vastaus hyväksyttiin ja asia todettiin loppuun käsitellyksi.

Vastauksessa todetaan, että maan hallitus on tehnyt eduskunnalle esityksen kiireettömään hoitoon pääsyn enimmäisajan muutoksista, ja hyvinvointialueiden rahoitusta leikattaisiin vastaavasti. Siun sote ei pysty sitoutumaan nykyisen lainsäädännön mukaisiin hoitoon pääsyn aikoihin, jos em. lakimuutokset hyväksytään. Mahdollisimman oikea-aikainen hoitoon pääsy perusterveydenhuollossa ja suun terveydenhuollossa turvataan käytettävissä olevilla resursseilla ja henkilöstövoimavaroilla.

§ 85 Talousarvio 2025 ja taloussuunnitelma 2026–28

Talousarviokirja hyväksyttiin kokouksessa tehtyjen muutosten ja lisäysten mukaisesti. Kokouksessa tehtiin yhteensä parikymmentä muutosesitystä aluehallituksen pohjaesitykseen.

Aluevaltuusto päätti äänestyksen jälkeen muuttaa talousarvioon sisältyvän sopeuttamisohjelman suuruuden 40 miljoonasta eurosta 30 miljoonaan euroon. Lisäksi aluevaltuusto päätti äänestysten jälkeen:

muuttaa kotihoitopalvelujen saatavuuden mittarin tavoitearvon 3 kuukaudesta 7 vuorokauteen

lisätä talousarvioon, että hanketoiminnassa tavoitellaan vuoden 2024 suuruista lainasalkkua

käynnistää alueellisen kulttuurihyvinvoinnin koordinoinnin yhteistyössä kuntien ja järjestöjen kanssa vuonna 2025

kehittää ennaltaehkäisevää ikäneuvolatoimintaa, eikä leikata siitä vuonna 2025.

Lisäksi hyväksyttiin yksimielisesti lisäykset:

omalääkäri ja omahoitajamallin pilotointi käynnistetään taloussuunnittelukaudella

omaishoidon ja perhekotitoiminnan resurssit pidetään vähintään vuoden 2024 tasolla

sekä muita täsmennyksiä talousarviotekstiin.

Aluevaltuusto äänesti myös puolueiden ryhmärahan lopettamisesta osana säästötoimia, hoitotakuun pitämisestä ennallaan sekä maakunnallisen kokemusasiantuntijuuden koordinoinnin käynnistämisestä vuonna 2025. Nämä esitykset hävisivät äänestyksissä aluehallituksen pohjaesitykselle.

Puheenjohtaja totesi, että osalla hyväksytyistä muutoksista on euromääräisiä vaikutuksia talousarvioon, mutta tarkkaa summaa ei ollut mahdollista arvioida kokouksessa.

Talousarvio ja taloussuunnitelma on laadittu siten, että hyvinvointialue pystyy kattamaan kertyneet alijäämänsä lain edellyttämässä aikataulussa vuoden 2026 loppuun mennessä. Talousarvio sisältää strategisen uudistusohjelman, johon kuuluu 30 miljoonan euron sopeuttamisohjelma sekä panostukset toiminnan ja palvelujen kannalta keskeisimpiin kärkihankkeisiin.

§ 86 Ensihoidon palvelutasopäätöksen 2024–2027 päivittäminen

Hyväksyttiin.

Palvelutasopäätös vuosille 2024–2027 avataan päivitystä varten.

§ 87 Pelastuslaitoksen palvelutasopäätöksen 2024–2027 päivittäminen

Hyväksyttiin.

Palvelutasopäätös vuosille 2024–2027 avataan päivitystä varten.

§ 88 Kokoukseen jätetyt valtuustoaloitteet

Merkittiin tiedoksi kokouksessa jätetyt valtuustoaloitteet ja lähetettiin ne aluehallitukselle valmisteltavaksi. Kokouksessa jätetyt valtuustoaloitteet:

Lähisuhdeväkivallan ehkäisytyön koordinaatiotyön jatkuvuuden varmistaminen PohjoisKarjalan hyvinvointialueella – Vihreiden aluevaltuustoryhmä

Omaishoitoon tehtävä satsaus on hyvinvointialueella resurssiviisautta – Keskustan aluevaltuustoryhmä

§ 89 Kokouksen päättäminen

Puheenjohtaja päätti kokouksen klo 20.26.

Lisätietoja:

aluevaltuuston puheenjohtaja Merja Mäkisalo-Ropponen, merja.makisalo-ropponen@luottamus.siunsote.fi

hyvinvointialuejohtaja Kirsi Leivonen, kirsi.leivonen@siunsote.fi, puh. 013 330 8590