Siun sotessa tehdään työtä hyvinvoinnin ja terveyden edistämiseksi

Pohjois-Karjalan hyvinvointialue – Siun sotessa laaditaan parhaillaan suunnitelmaa hyvinvoinnin ja terveyden edistämiseksi (hyte-suunnitelma) vuosille 2025–2028. Suunnitelmaan kirjataan konkreettisia toimenpiteitä, miten Siun sote voi toiminnallaan edistää pohjoiskarjalaisten hyvinvointia ja terveyttä.

Siun soten hyvinvoinnin ja terveyden edistämisen suunnitelma pohjautuu maakunnalliseen hyte-ohjelmaan, jonka kolme painopistettä ovat hyvinvoivat ja toimintakykyiset asukkaat, osallisuus ja yhteisöllisyys sekä turvallinen arki ja ympäristö. Hyte-ohjelma on laadittu tiiviissä yhteistyössä maakuntaliiton, kuntien ja järjestöjen kanssa.

Maakunnallisen ohjelman perusteella Siun soten hyvinvoinnin ja terveyden edistämisen lautakunta on asettanut tulevien vuosien toiminnan painopisteiksi ehkäisevän päihdetyön, elintapaohjauksen, lähisuhdeväkivallan ehkäisyn, asukkaille annettavan digituen, kaatumisen ehkäisyn, mielenterveyden edistämisen sekä kulttuurihyvinvoinnin.

Siun soten hyvinvoinnin ja terveyden edistämisen suunnitelmassa hyte-ohjelman ja lautakunnan painopisteet on viety käytännön toiminnan tasolle.

- Hyvinvointialueen toimialueet ja asiantuntijat ovat nostaneet suunnitelmaan konkreettisia toimenpiteitä, joiden toteutumista ja vaikuttavuutta seurataan toimenpidemittareiden ja tulosindikaattoreiden avulla. Toimenpiteet toteutuvat pääsääntöisesti välittömässä asiakas- ja potilastyössä, kertoo vt. hyvinvoinnin ja terveyden edistämisen päällikkö Leena Suhonen.

Hyvinvoinnin ja terveyden edistämisen suunnitelma koostuu erilaisista toimenpiteistä, joiden toteuttamiselle on nimetty vastuutahot. Toimenpiteiden toteutumista myös seurataan aktiivisesti asetettujen mittareiden avulla. Suunnitelma etenee alkuvuodesta 2025 aluevaltuuston käsittelyyn.

Maakunnan hyvinvoinnin ja terveyden edistämisen palvelut ja toiminnat yhdessä paikassa

Siun soten tulevien vuosien hyvinvoinnin ja terveyden edistämisen suunnitelmassa korostuu ennaltaehkäisy ja ennakointi. Pohjoiskarjalaisia kannustetaan myös olemaan itse aktiivinen toimia oman hyvinvoinnin ja terveyden edistämisessä.

Siun sote on kehittänyt yhdessä kuntien, järjestöjen ja seurankuntien kanssa Miunhyvinvointi.fi ‑palvelutarjottimen, joka kokoaa yhteen maakunnan alueella olevat hyvinvoinnin ja terveyden edistämisen palvelut ja toiminnat.

- Miunhyvinvointi.fi ‑sivusto on nyt julkaistu ja sieltä löytyy jo melko kattava valikoima erilaista tekemistä hyvinvoinnin ja terveyden edistämiseen. Sivustoa kuitenkin kehitetään edelleen ja uutta toimintaa ja palveluja lisätään jatkuvasti, sanoo projektipäällikkö Petra Liimatta Siun soten Hyvinvointia ja Kestäviä sosiaali- ja terveydenhuollon palveluja Pohjois-Karjalassa ‑hankkeesta.

Nimensä mukaisesti palvelutarjotin löytyy osoitteesta miunhyvinvointi.fi. Sivustolta löytyy monenlaista toimintaa ja palveluja esimerkiksi liikuntaan, luontoon, kulttuuriin, terveellisiin elintapoihin, mielen hyvinvointiin, päihdehaittojen ja riippuvuuksien ehkäisemiseen, vertaistukeen sekä yksinäisyyden ehkäisemiseen liittyen.

Sivuston käyttäjä voi etsiä tarjonnasta omiin tarpeisiinsa ja tilanteeseen sopivaa tekemistä ja tukea. Miunhyvinvointi.fi ‑sivusto toimii myös ammattilaisten työn tukena, kun he ohjaavat asiakkaita hyvinvointia ja terveyttä edistävän toiminnan pariin.

Miunhyvinvointi.fi ‑palvelutarjotin on toteutettu osana Siun soten Hyvinvointia ja Kestäviä sosiaali- ja terveydenhuollon palveluja Pohjois-Karjalassa ‑hanketta, jota on Euroopan unionin rahoittama ja sitä valvoo sosiaali- ja terveysministeriö.

Lisätietoa:
Hyvinvoinnin ja terveyden edistäminen Siun sotessa: Hyvinvoinnin ja terveyden edistäminen – siunsote.fi
Hyvinvoinnin ja terveyden edistämisen palvelutarjotin: Miunhyvinvointi.fi