Influenssakausi on Pohjois-Karjalassa alkamassa

Pohjois-Karjalassa on todettu influenssa A‑tapauksia jouluun puolivälistä alkaen, myös influenssa B‑tapauksia on jo todettu. Terveyden ja hyvinvoinninlaitoksen mukaan influenssaepidemia on Suomessa käynnistynyt. Siun sotessa epidemiatilanne on vielä rauhallinen.

Influenssa on äkillinen ylempien hengitysteiden tulehdus. Ensimmäiset oireet ovat nopeasti nouseva korkea kuume sekä siihen liittyvä lihaskipu, päänsärky ja huonovointisuus, ja etenkin lapsilla saattaa esiintyä myös maha- ja suolisto-oireita. Tauti voi pahimmillaan olla vakava ja aiheuttaa jälkitauteja, kuten keuhkokuumetta ja korvatulehduksia sekä sydäninfarktia ja aivoverenkierron häiriöiltä.

Rokotukset ovat tehokkain keino torjua influenssaa hyvän käsihygienian ja yskimistekniikan lisäksi. Influenssarokotus kannattaa vielä ottaa, ja rokotuksia on riskiryhmään kuuluville edelleen tarjolla Siun soten terveysasemilla. Ajan voi varata ensisijaisesti Siun soten verkkoajanvarauksen kautta tai soittamalla terveysasemalle.

Useimmissa tapauksissa hoidoksi riittää oireidenmukainen hoito ja lepo. Siun soten digitaalisten palvelujen www.siunsote.fi/digi ja Siun sote sovelluksen kautta saa apua erilaisissa flunssa- ja influenssaoireissa. Palvelun kautta voi saada tarvittaessa lääkereseptin. Jos oireet ovat hankalia, tulee soittaa ensisijaisesti terveysasemalle tai Päivystysapuun numeroon 116117. Jos oireet ovat vakavia, esimerkiksi hankala hengenahdistus tai yleistila romahtaa nopeasti, tulee soittaa yleiseen hälytysnumeroon 112.

Jos sairastut äkilliseen hengitystieinfektioon, voit ehkäistä leviämistä tutuilla ohjeilla:

Pysy kotona, kunnes oireet ovat selvästi vähentyneet ja mahdollinen kuume on poissa. Yleensä tähän menee 3–5 päivää.

Voit halutessasi käyttää maskia, jos joudut sairaana lähtemään kotisi ulkopuolelle.

Huolehdi hyvästä käsi- ja yskimishygieniasta sekä ilmanvaihdosta.

Tietoa Siun soten influenssarokotuksista: https://siunsotedev.meitadev.fi/influenssarokotukset

THL seuraa influenssatilannetta valtakunnallisesti verkkosivuillaan: https://thl.fi/aiheet/infektiotaudit-ja-rokotukset/taudit-ja-torjunta/taudit-ja-taudinaiheuttajat-a‑o/influenssa/ajantasainen-influenssakatsaus