Hei ikäihminen, mitä siulle kuuluu ‑tapaamiset jatkuvat – yhteistyötä eri tapahtumien kanssa tiivistetään

Pohjois-Karjalan hyvinvointialue – Siun sote tiivistää yhteistyötä eri toimijoiden kanssa Hei ikäihminen, mitä siulle kuuluu ‑tapahtumissa. Tapahtumia on järjestetty yhteistyössä järjestöjen kanssa keväästä 2023 saakka. Nyt tavoitteena on viedä erityisesti ikääntyneille suunnattu matalan kynnyksen kohtaamis- ja keskustelumahdollisuus osaksi isompia tapahtumia.

Hei ikäihminen, mitä siulle kuuluu –tapahtumat ovat saaneet todella hyvän vastaanoton. Jokaisessa tapahtumassa on käynyt ikääntyneitä juttelemassa Siun soten ammattilaisten kanssa. Nyt toivomme, että tavoitamme yhä suuremman joukon ihmisiä, kun menemme mukaan tapahtumiin, joissa ihmiset käyvät. Toivottavasti tämä madaltaa entisestään kynnystä keskustelulle, kun voi ohi mennen tulla juttusille, palveluasiantuntija Tarja Hirvonen toivoo.

Kohtaamisten tavoitteena on lisätä tietoisuutta ennaltaehkäisyn, ennakoinnin ja välittämisen merkityksestä.

On tärkeää, että huoliin puututaan ajoissa. Usein jo asiasta puhuminen tai lisätiedon saaminen auttaa. Hei ikäihminen, mitä siulle kuuluu –tapahtumapisteellä sana on vapaa. Paikalla on aina Siun soten ammattilaisia, joilta voi kysellä ikääntyneiden palveluista tai jutella muuten vain kuulumisia. Tulehan siis keskustelemaan, Hirvonen kannustaa.

Hei ikäihminen, mitä siulle kuuluu –teemalla jalkaudutaan eri tapahtumiin keväisin ja syksyisin. Keväällä 2025 Hei ikäihminen, mitä siulle kuuluu ‑teema on mukana seuraavissa tapahtumissa:

Tiistai 11.3. klo 12–15, Ikäihmisten hyvinvointitapahtuma – 150 syytä pitää huolta itsestään, Liperi, Viinijärven nuorisotila (Joensuuntie 1)

Perjantai 21.3. klo 12.30–14.30, Hei ikäihminen, mitä siulle kuuluu?, Joensuu, Tuupovaaran Ullakko (Onnelankuja 5)

Torstai 10.4. klo 10–12, TestLab Mentimäen ja Pokalin terveys- ja hyvinvointimittauspäivä, Tohmajärvi, liikuntahalli (Kirkkotie 10)

Keskiviikko 16.4. klo 10–12, TestLab Mentimäen ja Pokalin terveys- ja hyvinvointimittauspäivä, Kitee, urheilutalo-uimahalli Vespeli (Urheilutie 7)

Torstai 15.5. klo 10–11.30, Joensuu, Kiihtelysvaaran Kiihtelyspirtti (Aprakkatie 2)

Syksyn aikataulut tarkentuvat myöhemmin. Aikatauluista ja tapahtumapaikoista tiedotetaan niiden varmistuttua.